b'\n_START_ARTICLE_\nIt\xc3\xa4rintama (ensimm\xc3\xa4inen maailmansota)\n_START_SECTION_\nVen\xc3\xa4j\xc3\xa4n hy\xc3\xb6kk\xc3\xa4ys It\xc3\xa4-Preussiin ja Galitsiaan\n_START_PARAGRAPH_\nVen\xc3\xa4j\xc3\xa4n keisari Nikolai II nimitti komentajaksi serkkunsa suuriruhtinas Nikolai Nikolajevit\xc5\xa1in, joka oli kokenut sotilas. Saksalaisten suunnitelma oli voittaa pikaisesti Ranska Schlieffen-suunnitelman mukaisesti ennen kuin Ven\xc3\xa4j\xc3\xa4 ehtisi mobilisoida joukkonsa. Ven\xc3\xa4j\xc3\xa4n liikekannallepano oli kuitenkin saksalaisten odottamaa nopeampi._NEWLINE_Ven\xc3\xa4l\xc3\xa4iset hy\xc3\xb6kk\xc3\xa4siv\xc3\xa4t elokuussa 1914 It\xc3\xa4-Preussiin kahden kenraalin, Paul von Rennenkampfin ja Aleksandr Samsonovin johtaman ensimm\xc3\xa4isen ja toisen armeijan voimin._NEWLINE_Samsonov eteni nopeasti etel\xc3\xa4isess\xc3\xa4 It\xc3\xa4-Preussissa, mutta Rennenkampf, joka pelk\xc3\xa4si saksalaisia, viivytteli joukkojensa etenemist\xc3\xa4. Alussa ven\xc3\xa4l\xc3\xa4iset eteniv\xc3\xa4t ja tukahduttivat heit\xc3\xa4 vastaan suunnatun vastahy\xc3\xb6kk\xc3\xa4yksen pelk\xc3\xa4n ylivoimansa turvin. Ven\xc3\xa4l\xc3\xa4isten h\xc3\xb6yryjyr\xc3\xa4n oletettiin murskaavan Saksan. Saksalaisten komentaja kenraali Maximilian von Prittwitz m\xc3\xa4\xc3\xa4r\xc3\xa4si vet\xc3\xa4ytymisen It\xc3\xa4-Preussista, jolloin esikuntap\xc3\xa4\xc3\xa4llikk\xc3\xb6 Helmuth von Moltke erotti h\xc3\xa4net ja kutsui el\xc3\xa4kkeelt\xc3\xa4 Paul von Hindenburgin ja h\xc3\xa4nelle avuksi Erich Ludendorffin._NEWLINE_Saksalaiset kuuntelivat ven\xc3\xa4l\xc3\xa4isten salaamattomia lenn\xc3\xa4tinviestej\xc3\xa4 ja tiesiv\xc3\xa4t ven\xc3\xa4l\xc3\xa4isten joukkojen sijainnit. Elokuussa 1914 Tannenbergin taistelussa saksalaiset saartoivat ven\xc3\xa4l\xc3\xa4isen armeijan ja ven\xc3\xa4l\xc3\xa4iset antautuivat. Saksalaiset k\xc3\xa4rsiv\xc3\xa4t hyvin pienet tappiot ja ven\xc3\xa4l\xc3\xa4iset menettiv\xc3\xa4t yhteens\xc3\xa4 125 000 sotilasta. It\xc3\xa4-Preussissa syyskuussa k\xc3\xa4ydyiss\xc3\xa4 Masurian j\xc3\xa4rvialueen taisteluissa Hindenburgin johtamat alivoimaiset saksalaiset l\xc3\xb6iv\xc3\xa4t kaksi ven\xc3\xa4l\xc3\xa4ist\xc3\xa4 armeijaa ja aiheuttivat ven\xc3\xa4l\xc3\xa4isille merkitt\xc3\xa4v\xc3\xa4t tappiot._NEWLINE_Syyskuussa 1914 ven\xc3\xa4l\xc3\xa4iset voittivat It\xc3\xa4vallan Galitsiassa (nykyisen Ukrainan ja Puolan alueella) Lembergin taistelun ja valtasivat k\xc3\xa4yt\xc3\xa4nn\xc3\xb6ss\xc3\xa4 koko Galitsian, ja saarsivat Przemy\xc5\x9blin linnoituksen, joka antautui vasta 1915. Ven\xc3\xa4l\xc3\xa4iset kohtelivat Galitsiaa huonosti, muun muassa vainosivat alueen uskontoa ja juutalaisia. Ven\xc3\xa4l\xc3\xa4isten menestys pakotti Saksan siirt\xc3\xa4m\xc3\xa4\xc3\xa4n joukkojaan l\xc3\xa4nsirintamalta helpottamaan it\xc3\xa4valtalaisten ahdinkoa._NEWLINE_Lokakuussa 1914 Saksa eteni hieman Veikseljoen taistelussa (tai Varsovan taistelussa), ja my\xc3\xb6s \xc5\x81\xc3\xb3d\xc5\xbain taistelussa saman vuoden marraskuussa._NEWLINE_Talvella 1914\xe2\x80\x931915 It\xc3\xa4valta-Unkarin ja Ven\xc3\xa4j\xc3\xa4n armeijat taistelivat Karpaattien l\xc3\xa4hell\xc3\xa4, jossa Ven\xc3\xa4j\xc3\xa4n joukot ylittiv\xc3\xa4t Karpaatit helmi\xe2\x80\x93maaliskuussa 1915. Ven\xc3\xa4j\xc3\xa4n armeijan taistelukyky heikkeni kuitenkin kaiken aikaa kun teollisuus oli kykenem\xc3\xa4t\xc3\xb6n toimittamaan uusia aseita ja tarvikkeita. Samalla tilanne l\xc3\xa4nsirintamalla vakiintui ja Saksa p\xc3\xa4\xc3\xa4tti siirt\xc3\xa4\xc3\xa4 p\xc3\xa4\xc3\xa4painon it\xc3\xa4rintamalle vuodeksi 1915 ja siirsi sinne suuria joukkoja. Helmikuussa k\xc3\xa4yty toinen Masurian j\xc3\xa4rvien taistelu tuhosi suuren osan Ven\xc3\xa4j\xc3\xa4n 10. armeijaa.\n_START_SECTION_\nSaksalaisten eteneminen 1915\n_START_PARAGRAPH_\nP\xc3\xa4\xc3\xa4hy\xc3\xb6kk\xc3\xa4ys alkoi toukokuussa 1915 Gorlice-Tarn\xc3\xb3win offensiivilla. Kenraali August von Mackensen sai sek\xc3\xa4 Saksan ett\xc3\xa4 It\xc3\xa4valta-Unkarin joukkojen komennon. Ven\xc3\xa4l\xc3\xa4iset ajettiin pois Galitsiasta ja suuresta osasta Puolaa. Ven\xc3\xa4l\xc3\xa4iset veiv\xc3\xa4t vet\xc3\xa4ytyess\xc3\xa4\xc3\xa4n vankeina Galitsian asukkaita, ja my\xc3\xb6s satojen teollisuuslaitosten osia. Rintama vakiintui kes\xc3\xa4kuun alussa ven\xc3\xa4l\xc3\xa4isten per\xc3\xa4\xc3\xa4nnytty\xc3\xa4 160 kilometri\xc3\xa4. Kes\xc3\xa4n aikana keskusvaltojen joukot kasvoivat nopeasti ja hein\xc3\xa4kuussa Mackensenilla oli kolmetoista armeijaa Ven\xc3\xa4j\xc3\xa4n kymment\xc3\xa4 vastaan._NEWLINE_13. hein\xc3\xa4kuuta 1915 hy\xc3\xb6kk\xc3\xa4yst\xc3\xa4 jatkettiin koko rintamalla. Saksa valtasi Varsovan 5. elokuuta ja rintama siirtyi satoja kilometrej\xc3\xa4 keskusvaltojen rajoilta. Saksa pyysi Ven\xc3\xa4j\xc3\xa4lt\xc3\xa4 rauhaa juuri elokuussa, mutta Ven\xc3\xa4j\xc3\xa4 ei suostunut, koska saksalaiset joukot miehittiv\xc3\xa4t Ven\xc3\xa4j\xc3\xa4\xc3\xa4. Vuoden 1915 keskivaiheille menness\xc3\xa4 Puola oli saksalaisilla, ja Hindenburgin joukot valtasivat Vilnan 19. syyskuuta, jolloin rintama oli 290 kilometri\xc3\xa4 it\xc3\xa4\xc3\xa4n Varsovasta. Hy\xc3\xb6kk\xc3\xa4ys pys\xc3\xa4htyi syksyll\xc3\xa4 huonon s\xc3\xa4\xc3\xa4n vuoksi suurin piirtein asemaan jossa se pysyi vuoteen 1917 asti. Tappioiden ja munkki Rasputinin ennustusten vuoksi keisari Nikolai II otti itse armeijoiden komennon syyskuussa 1915, 21. elokuuta 1915 juliaanisen kalenterin mukaan.\n_START_SECTION_\nBrusilovin hy\xc3\xb6kk\xc3\xa4ys 1916 Galitsiassa\n_START_PARAGRAPH_\nVuoden 1916 alkuun menness\xc3\xa4 oli Nikolai II:n ylip\xc3\xa4\xc3\xa4llikkyyden alaisuuteen muodostettu kolme armeijaryhm\xc3\xa4\xc3\xa4 tarkoittavaa rintamaa. Jalkav\xc3\xa4enkenraali Aleksei Kuropatkin komensi luoteisrintamaa, l\xc3\xa4nsirintamaa komensi jalkav\xc3\xa4enkenraali Aleksei Evert ja lounaisrintamaa Nikolai Nikolajevit\xc5\xa1 sek\xc3\xa4 ratsuv\xc3\xa4enkenraali Aleksei Brusilov._NEWLINE_Kes\xc3\xa4kuussa 1916 alkoi menestynyt ven\xc3\xa4l\xc3\xa4isten lounaisrintaman kenraali Aleksei Brusilovin johtama Brusilovin offensiivi Galitsiassa it\xc3\xa4valtalaisia vastaan. Se tuotti suuret tappiot puolin ja toisin. It\xc3\xa4valta menetti miljoona miest\xc3\xa4 kaatuneina ja vankeina, eik\xc3\xa4 en\xc3\xa4\xc3\xa4 kyennyt hy\xc3\xb6kk\xc3\xa4yksiin ilman Saksan apua. Menestyksen ansiosta my\xc3\xb6s Romania liittyi 27. elokuuta Ven\xc3\xa4j\xc3\xa4n rinnalle sotaan. Vuoden lopulla It\xc3\xa4vallan avuksi tulleet saksalaiset l\xc3\xb6iv\xc3\xa4t ven\xc3\xa4l\xc3\xa4iset ja miehittiv\xc3\xa4t Romanian. Romaniaa olivat miehitt\xc3\xa4m\xc3\xa4ss\xc3\xa4 my\xc3\xb6s Bulgaria, Turkki ja It\xc3\xa4valta._NEWLINE_Talvella 1916\xe2\x80\x931917 Ven\xc3\xa4j\xc3\xa4n kaupungeissa oli suuri elintarvikepula, silloisessa p\xc3\xa4\xc3\xa4kaupungissa Pietarissa puhkesi n\xc3\xa4lk\xc3\xa4mellakoita. Joitain reservil\xc3\xa4isi\xc3\xa4 liittyi mellakoijiin, koska eiv\xc3\xa4t halunneet joutua sotarintamalle, ja kasakat kielt\xc3\xa4ytyiv\xc3\xa4t tulittamasta mellakoijia. Neuvostot saivat vallan Pietarissa.\n_START_SECTION_\nKerenskin hy\xc3\xb6kk\xc3\xa4ys 1917\n_START_PARAGRAPH_\nHein\xc3\xa4kuussa 1917 ep\xc3\xa4onnistui Ven\xc3\xa4j\xc3\xa4n viimeinen suuri hy\xc3\xb6kk\xc3\xa4ys it\xc3\xa4rintamalla, Kerenskin offensiivi. Vastahy\xc3\xb6kk\xc3\xa4yksess\xc3\xa4 it\xc3\xa4valtalaiset ja saksalaiset eteniv\xc3\xa4t helposti Galitsian poikki Ukrainaan Zbruch-joelle asti. _NEWLINE_Saksalaiset hy\xc3\xb6kk\xc3\xa4siv\xc3\xa4t Riikaan 1. syyskuuta 1917 nopeilla kevyill\xc3\xa4 joukoilla ja teki ven\xc3\xa4l\xc3\xa4isten tykist\xc3\xb6n toimintakyvytt\xc3\xb6m\xc3\xa4ksi. Ven\xc3\xa4l\xc3\xa4iset per\xc3\xa4\xc3\xa4ntyiv\xc3\xa4t kiireesti pitkin Dvina-jokea ja saksalaiset ajoivat heit\xc3\xa4 takaa.\n_START_SECTION_\nAselepo ja Brest-Litovskin rauha\n_START_PARAGRAPH_\nKaikkiaan Brest-Litovskissa solmittu rauhansopimus kesti kahdeksan ja puoli kuukautta. Saksa luopui siit\xc3\xa4 marraskuussa 1918 joutuessaan itse antautumaan. Osmanien valtakunta puolestaan rikkoi sopimusta jo kahden kuukauden kuluttua hy\xc3\xb6k\xc3\xa4tess\xc3\xa4\xc3\xa4n Armeniaan. Maailmansodan j\xc3\xa4lkeen jatkui taistelu Ven\xc3\xa4j\xc3\xa4ll\xc3\xa4 bol\xc5\xa1evikkien ja valkoisten kenraalien v\xc3\xa4lisen\xc3\xa4 sis\xc3\xa4llissotana viel\xc3\xa4 pitk\xc3\xa4\xc3\xa4n._NEWLINE_Brest-Litovskin rauhasta seurasi se, ett\xc3\xa4 saksalaiset saattoivat tukea Ven\xc3\xa4j\xc3\xa4n keisarikunnalle kuuluneiden alueiden itsen\xc3\xa4isyytt\xc3\xa4, jonka kuitenkin ensimm\xc3\xa4isen maailmansodan oloissa merkitsi ententen poissa ollessa sit\xc3\xa4, ett\xc3\xa4 maat ajautuivat sek\xc3\xa4 Saksan ett\xc3\xa4 It\xc3\xa4valta-Unkarin vaikutuspiiriin.'